b"\n_START_ARTICLE_\nRobert Henriksen\n_START_SECTION_\nKarriere\n_START_PARAGRAPH_\nHenriksen var s\xc3\xb8n af l\xc3\xa6rer Ferdinand Henriksen (d\xc3\xb8d 1926) og hustru Hanne f\xc3\xb8dt Rasmussen (d\xc3\xb8d 1940). Han blev cand.polyt. (elektroingeni\xc3\xb8r) 1916, var ingeni\xc3\xb8r ved K\xc3\xb8benhavns Sporveje 1918-19 og p\xc3\xa5 studierejse i USA 1920-21 og virkede som ingeni\xc3\xb8r i S.A. Fabers r\xc3\xa5dgivende ingeni\xc3\xb8rforretning 1922-35. Henriksen var ansat ved Elektricitetsr\xc3\xa5det 1935-38, kommitteret 1947-51, var professor ved Danmarks Tekniske H\xc3\xb8jskole 1938-50 og efterfulgte A.R. Angelo som direkt\xc3\xb8r i Nordsj\xc3\xa6llands Elektricitets- og Sporvejs-Aktieselskab og Elektricitetsselskabet Isefjordv\xc3\xa6rket, hvilket han var fra 1950 til sin d\xc3\xb8d.\n_START_SECTION_\nTillidshverv\n_START_PARAGRAPH_\nHan var medlem af bestyrelsen for Dansk Ingeni\xc3\xb8rforenings elektrotekniske faggruppe 1933-36; formand 1940-43; medlem af Dansk Elektroteknisk Komit\xc3\xa9 fra 1939, af elektricitetsudvalget af 1940, af Akademiet for de tekniske Videnskaber fra 1941, pr\xc3\xa6sident 1953-56, af elektricitetskommissionen af 1941's tekniske underudvalg og af bestyrelsen for A/S Accumulatorfabriken fra 1943; administrator for Siemens Elektricitets A/S, K\xc3\xb8benhavn fra 1945; medlem af Studieselskabet for norsk Krafteksport 1945-49, af det af Akademiet for de tekniske Videnskaber nedsatte traktionsudvalg af 1951 og af ministeriets samf\xc3\xa6rdselskommission af 1950; medlem af Den Danske Nationalkomit\xc3\xa9 for World Power Conference fra 1946, vicepr\xc3\xa6sident fra 1952; medlem af bestyrelsen for Conference Internationale des Grand R\xc3\xa9seaux Electriques \xc3\xa0 Haute Tension; medlem af Elektricitetsr\xc3\xa5det fra 1951, af bestyrelsen for Danske Elv\xc3\xa6rkers Forening fra 1951 (formand fra 1955), for Elektricitetsselskabet Isefjordv\xc3\xa6rket og for I/S Kraftimport fra 1954; medlem af Atomenergikommissionen fra 1955 (n\xc3\xa6stformand fra 1956) og af dennes forretningsudvalg fra 1956. Han var Kommand\xc3\xb8r af Dannebrogordenen og Dannebrogsmand."